શિલોંગઃ રશિયા પાસેથી ખરીદવામાં આવનારાં એસ-૪૦૦ મિસાઇલ પ્રાદેશિક મહત્વકાંક્ષા ધરાવતા દેશોથી ભારતને રક્ષણ આપશે, એમ ઍર માર્શલ આર. નામ્બિયારે કહ્યું હતું. એસ-૪૦૦ ટ્રાયમ્ફ મિસાઇલ નૅક્સ્ટ જનરેશન ઍર ડિફેન્સ સિસ્ટમ છે જે ૪૦૦ કિ.મી. સુધીના અંતરે આવેલા હવાઈ લક્ષ્યનો નાશ કરવાની ક્ષમતા ધરાવે છે. ઇસ્ટર્ન ઍર કમાન્ડ્‌સ ઍર ઑફિસર કમાન્ડિંગ ઇન ચીફ, ઍર માર્શલ આર. નામ્બિયારે શુક્રવારે પત્રકારોને આપેલી મુલાકાતમાં કહ્યું હતું કે આ નવી મિસાઈલ યંત્રણા ભારતને તેની પ્રાદેશિક એકતાનું રક્ષણ કરવાની ક્ષમતાને તીક્ષ્ણ ધાર આપશે. આ મિસાઈલ યંત્રણા પ્રાપ્ત કરવા અંગેની વાટાઘાટ કરવા રશિયા ગયેલા ભારતના પ્રતિનિધિમંડળના પ્રતિનિધિઓમાંનાં એક નામ્બિયારે કહ્યું હતું કે આવનારા ૨૩ મહિનામાં આ મિસાઇલ યંત્રણા ભારત આવી જશે. ભારત પર પ્રતિબંધ મૂકવાની અમેરિકાની ધમકીના દબાણની અવગણના કરતા ભારતે પાંચ ઑક્ટોબરે રશિયાના પ્રમુખ વ્લાદિમીર પુટિનની ભારત મુલાકાત દરમિયાન આ સંરક્ષણ સોદાના કરાર પર સહી કરી હતી. કરાર મુજબ ભારત પાંચ અબજ ડૉલરમાં એસ-૪૦૦ મિસાઇલના પાંચ સૅટ મેળવશે. ભારતની પડોશમાં પ્રાદેશિક મહત્વકાંક્ષા ધરાવતા દેશો હોવાનું જણાવતાં તેમણે કહ્યું હતું કે ચીને પણ આ મિસાઈલ રશિયા પાસેથી મેળવવાના કરાર કર્યા હોવાને ધ્યાન પર લેતાં ભારત માટે આ કરાર અતિ મહત્વનો છે.